Baldur’s Gate (videospill)

Baldur's Gate er et rollespill utviklet av BioWare, og utgitt i 1998. Det var det første spillet i det som ble Baldur's Gate-serien, og utspiller seg i Forgotten Realms-verdenen og er basert på AD&D 2nd edition-reglene fra Dungeons & Dragons. Det var det første spillet der BioWare brukte Infinity-motoren, og spillet ble en stor suksess som alene vekket liv i rollespill -sjangeren som videospill.

Spillet
Spillet er isometrisk, og verden er delt i regioner der hver region må utforskes. AD&D-reglene for å skape karakterer følges, så man velger rase og yrke og triller tre terninger for hver av karakterens egenskap. I Baldur's Gate kan poengene riktignok omfordeles etterpå, mens antall poeng som skal fordeles på styrke, utholdenhet, intelligens, visdom, smidighet og karisma kommer an på terningene. Om man velger å være god eller ond og følge loven eller ikke, spiller også en rolle i spillet.

Plot
Historien er delt i åtte deler, en prolog og syv kapitler. Hovedpersonen reiser rundt «Sword Coast» sammen med andre som spilleren møter og tar med seg, for å utforske en jern-krise som har oppstått ved at alt laget av jern «råtner» og faller fra hverandre. Med utgangspunkt i Candlekeep sendes hovedpersonen ut, sammen med sin barndomsvenn Imoen, for å utforske gruvene i Nashkel. Der oppdager protagonisten og hans gruppe en konspirasjon, og at en mystisk organisasjon, «Jern Tronen» står bak. På leting etter bevis mot Jern Tronen blir det klart at hovedpersonen er en etterkommer etter dødsguden Bhaal. Gruppen anklages for mord og fengsles, og finner etter hvert ut at jern-krisen er et forsøk på å øke mistenksomheten i regionen og egge til krig. Det dukker også opp en annen etterkommer etter Bhaal, som viser seg å stå bak det hele.

Mottagelse
Bioware hadde et mål om å selge 200000 eksemplarer av spillet. Første uka ble det solgt 175000, og spillet ble det mestselgende videospillet i mange land. Innen 2003 hadde Bioware solgt over 2 millioner eksemplarer.

Spillet fikk svært gode anmeldelser, og ble fort det rollespillet alle andre ble sammenlignet med. Hos Metacritic ble spillet det fjerde beste i 1998, og det har (per 2018) 91% hos anmelderne og 8.9/10 hos spillerne. Spillet vant flere priser for beste rollespill, bl.a. fra Power Play i 1998 og Computer Gaming World i 1999. I 2014 ble spillet kalt det fjerde beste D&D-rollespillet noen gang, da med Baldur's Gate II: Shadows of Amn som vinner.

Oppfølgere
Spillet fikk en utvidelse i 1999, Baldur's Gate: Tales of the Swordcoast. I 2000 kom Baldur's Gate II: Shadows of Amn som ble enda mer kritikerrost enn det første spillet, og som per 2018 er nummer 6 på Metacritics liste over mest kritikerroste spill.

16. januar 2013 kom en nyutgivelse av Baldur's Gate, kalt Baldur's Gate enhanced edition. Denne var tilpasset nye datamaskiner, bl.a. ved å ha bedre skjermoppløsning, og hadde et ekstra eventyr, men var ellers samme spillet. Ifølge Steam eier mer enn 500000 denne utgaven.

6. juni 2019 annonserte Larian Studios at de skal lage Baldur's Gate 3. Spillet baseres på Larians tilpassing av D&D 5th edition. Boo og Minsc skal være med også i det nye spillet.

Referanser

Videorollespill
Videospill fra 1998
Videospill utviklet i Canada
D.I.C.E. Awards-vinnere